ΑΠΟΦΑΣΗ ΤΗΣ ΕΠΙΤΡΟΠΗΣ

της 16ης Δεκεμβρίου 1999

σχετικά με κοινοτική χρηματοδοτική συνδρομή για την κάλυψη των δαπανών τις οποίες πραγματοποιεί η Πορτογαλία για την καταπολέμηση των επιβλαβών οργανισμών για τα φυτά ή τα φυτικά προϊόντα

[κοινοποιηθείσα υπό τον αριθμό Ε(1999) 4516]

(Το κείμενο στην πορτογαλική γλώσσα είναι το μόνο αυθεντικό)

(2000/34/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της διάδοσής τους στην Κοινότητα(1), όπως τροποποιήθηκε τελευταία με την οδηγία 1999/53/ΕΚ της Επιτροπής(2), και ιδίως το άρθρο 19 στοιχείο γ),

Εκτιμώντας τα ακόλουθα:

(1) Κατ' εφαρμογή της οδηγίας 77/93/ΕΟΚ, μπορεί να χορηγηθεί κοινοτική χρηματοδοτική συνδρομή στα κράτη μέλη για την κάλυψη δαπανών οι οποίες σχετίζονται άμεσα με ληφθέντα ή προβλεπόμενα μέτρα αναγκαία για την καταπολέμηση επιβλαβών οργανισμών οι οποίοι εισήχθησαν στην Κοινότητα από τρίτες χώρες ή από άλλες περιοχές της Κοινότητας, για την εξάλειψή τους ή, αν αυτό δεν είναι δυνατό, την μη εξάπλωσή τους.

(2) Η Πορτογαλία ζήτησε να διατεθεί μια τέτοιου είδους κοινοτική χρηματοδοτική συνδρομή και υπέβαλε ένα πρόγραμμα ενεργειών με στόχο την εξάλειψη της Ralstonia solanacearum (Smith) Yabuuchi et al., παράγοντα υπεύθυνου για τον βακτηριακό μαρασμό γεωμήλων, ο οποίος εκδηλώθηκε στην Πορτογαλία το 1995. Το πρόγραμμα αυτό καθορίζει τους επιδιωκόμενους στόχους, τα εφαρμοζόμενα μέτρα, τη διάρκειά τους, και το κόστος τους, ώστε να μπορεί η Επιτροπή να συμμετάσχει στη χρηματοδότησή τους.

(3) Η κοινοτική χρηματοδοτική συνδρομή μπορεί να καλύψει έως 50 % των επιλέξιμων δαπανών.

(4) Οι δαπάνες τις οποίες πραγματοποίησε η Πορτογαλία κατά τα έτη 1996 και 1997 αφορούν άμεσα την καταστροφή των γεωμήλων που έχουν προσβληθεί, την απολύμανση των μηχανημάτων και των χώρων, την καταπολέμηση των ζιζανίων της μολυνθείσας περιοχής, τους φυτοϋγειονομικούς ελέγχους, τη δειγματοληψία και τις αναλύσεις γεωμήλων.

(5) Οι τεχνικές πληροφορίες τις οποίες έδωσε η Πορτογαλία επέτρεψαν στην μόνιμη φυτοϋγειονομική επιτροπή να αναλύσει την κατάσταση επακριβώς και περιεκτικώς.

(6) Η περιφέρεια της Μαδέρας τυγχάνει μιας ειδικής κοινοτικής χρηματοδοτικής συνδρομής για την εφαρμογή ενός προγράμματος εξάλειψης και καταπολέμησης επιβλαβών οργανισμών, για τα φυτά και τα φυτικά προϊόντα, διαφορετικών από την Ralstonia solanacearum (Smith) Yabuuchi et al.

(7) Η συνδρομή του άρθρου 2 χορηγείται με την επιφύλαξη μιας ενδεχόμενης συνδρομής σε άλλα μέτρα τα οποία ελήφθησαν ή πρόκειται να ληφθούν και που είναι αναγκαία για την επίτευξη του στόχου της εξάλειψης ή καταπολέμησης των εν λόγω επιβλαβών οργανισμών· τέτοια συμμετοχή θα πρέπει να αποτελέσει αντικείμενο μελλοντικής απόφασης.

(8) Η παρούσα απόφαση εφαρμόζεται με την επιφύλαξη του αποτελέσματος του ελέγχου, ο οποίος πραγματοποιείται από την Επιτροπή σύμφωνα με το άρθρο 19 στοιχείο δ) της οδηγίας 77/93/ΕΟΚ, για το κατά πόσον η εισαγωγή του εν λόγω επιβλαβούς οργανισμού προκλήθηκε από μη ενδεδειγμένους ελέγχους ή επιθεωρήσεις και τις συνέπειες της εξακρίβωσης αυτής.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα εγκρίνεται η χορήγηση κοινοτικής χρηματοδοτικής συνδρομής για την κάλυψη των δαπανών που υφίσταται η Πορτογαλία και οι οποίες συνδέονται άμεσα με τα αναγκαία μέτρα που καθορίζονται στο άρθρο 19 στοιχείο γ) παράγραφος 2 της οδηγίας 77/93/ΕΟΚ και ελήφθησαν για την καταπολέμηση της Ralstonia solanacearum.

Άρθρο 2

Το ανώτατο ποσόν της κοινοτικής χρηματοδοτικής συνδρομής ανέρχεται σε 137819 ευρώ.

Άρθρο 3

1. Με την επιφύλαξη των ελέγχων της Επιτροπής σύμφωνα με το άρθρο 19 στοιχείο δ) παράγραφος 1 της οδηγίας 77/93/ΕΟΚ, η κοινοτική χρηματοδοτική συνδρομή καταβάλλεται μόνον εφόσον δοθούν στην Επιτροπή αποδεικτικά στοιχεία για τα ληφθέντα μέτρα, βάσει τεκμηρίωσης σχετικά με την εκδήλωση και την εξάλειψη της Ralstonia solanacearum.

2. Η τεκμηρίωση της παραγράφου 1 περιλαμβάνει:

α) έκθεση εξάλειψης για κάθε εκμετάλλευση όπου καταστράφηκαν φυτά ή φυτικά προϊόντα. Η έκθεση αυτή περιέχει τις ακόλουθες πληροφορίες:

- τόπος και διεύθυνση της εκμετάλλευσης,

- ημερομηνία κατά την οποία εκφράσθηκε υπόνοια παρουσίας της Ralstonia solanacearum και ημερομηνία κατά την οποία επιβεβαιώθηκε,

- ποσότητα των φυτών και των φυτικών προϊόντων που καταστράφηκαν,

- μέθοδος καταστροφής και απολύμανσης,

- ποσότητα των δειγμάτων που ελήφθησαν για έλεγχο και για δοκιμασία παρουσίας της Ralstonia solanacearum,

- μέθοδος δοκιμασίας,

- αποτελέσματα των ελέγχων ή/και δοκιμασιών,

- υποτιθέμενη προέλευση της εκδήλωσης στην Πορτογαλία·

β) έκθεση ελέγχου σχετικά με την παρουσία της Ralstonia solanacearum και την έκταση της μόλυνσης από την Ralstonia solanacearum, συμπεριλαμβανομένων και των αναλυτικών δεδομένων για τις επιθεωρήσεις και τις δοκιμασίες που πραγματοποιήθηκαν·

γ) οικονομική έκθεση που περιλαμβάνει τον πίνακα των δικαιούχων και τις διευθύνσεις τους, καθώς και τα καταβληθέντα ποσά (άνευ ΦΠΑ και δασμών).

Άρθρο 4

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 16 Δεκεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 26 της 31.1.1977, σ. 20.

(2) ΕΕ L 142 της 5.6.1999, σ. 29.